RO Jurnalul Oficial al Uniunii Europene C 131/18

Aviz de inițiere a unei reexaminări intermediare parțiale a măsurilor antidumping aplicabile la importurile de anumite piese turnate originare din Republica Populară Chineză

2009/C 131/12

Comisia a hotărât din proprie inițiativă inițierea unei reexaminări intermediare parțiale a măsurilor antidumping aplicabile la importurile anumitor articole turnate originare din Republica Populară Chineză, în conformitate cu articolul 11 alineatul (3) din Regulamentul (CE) nr. 384/96 al Consiliului din 22 decembrie 1995 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (1) (denumit în continuare „regulamentul de bază”). Domeniul de aplicare al reexaminării se limitează la examinarea formei măsurilor și, mai ales, la examinarea acceptabilității și fezabilității angajamentelor oferite de anumiți producători-exportatori din Republica Populară Chineză.

1. Produsul

Produsele examinate sunt articole turnate din fontă nemaleabilă, de tipul celor utilizate pentru a acoperi sau a permite accesul la sisteme la sol sau subterane, cât și părți ale acestora, prelucrate sau nu, acoperite sau vopsite sau combinate cu alte materiale, cu excepția hidranților de incendiu, originare din Republica Populară Chineză (denumite în continuare „produsul în cauză”), clasificate în prezent la codurile NC 7325 10 50, 7325 10 92 și ex 7325 10 99. Aceste coduri NC sunt menționate doar cu titlu informativ.

2. Măsurile existente

Măsura actuală în vigoare este o taxă antidumping definitivă instituită prin Regulamentul (CE) nr. 1212/2005 al Consiliului (2) privind importurile de anumite articole turnate din fontă originare din Republica Populară Chineză, astfel cum a fost modificat prin Regulamentul (CE) nr. 282/2009 al Consiliului (3).

3. Motivele reexaminării

Comisia a primit o cerere înaintată de doi producători-exportatori ai produsului în cauză, XianXian Guozhuang Precision Casting Co., Ltd. și Weifang Stable Casting Co., Ltd., prin care aceștia solicită să participe la angajamentul comun acceptat prin Decizia 2006/109/CE a Comisiei (4) în legătură cu procedura menționată anterior.

Comisia va examina, de asemenea, orice cereri de participare la angajamentul comun înaintate de alți producători-exportatori cu condiția ca acești producători să beneficieze de „tratamentul rezervat noilor producători-exportatori” (TNPE) în conformitate cu articolul 1 alineatul (4) din Regulamentul (CE) nr. 1212/2005. Producătorii-exportatori interesați care îndeplinesc condiția menționată mai sus sunt invitați să-și înainteze ofertele de angajament în termenul prevăzut la punctul 5 litera (a).

4. Procedura

Întrucât a ajuns la concluzia, după consultarea comitetului consultativ, că există elemente de probă suficiente pentru a justifica inițierea unei reexaminări intermediare parțiale, Comisia inițiază o reexaminare în conformitate cu articolul 11 alineatul (3) din regulamentul de bază, al cărei domeniu de aplicare se limitează la examinarea formei măsurii.

Toate părțile interesate sunt invitate prin prezentul aviz să își prezinte punctele de vedere, să comunice informații și să aducă elemente de probă pentru susținerea lor. Aceste informații, precum și elementele de probă care le susțin, trebuie să parvină Comisiei în termenul prevăzut la punctul 5 litera (a).

De asemenea, Comisia poate audia părțile interesate, cu condiția ca acestea să prezinte o solicitare prin care să demonstreze că există motive speciale pentru care ar trebui să fie audiate. Această cerere trebuie înaintată în termenul prevăzut la punctul 5 litera (b).

5. Termenele

(a) Pentru ca părțile să se facă cunoscute, să depună oferte de angajament și să furnizeze orice alte informații

În lipsa unor dispoziții contrare, pentru ca observațiile tuturor părților interesate să fie luate în considerare în cadrul anchetei, acestea trebuie să se facă cunoscute contactând Comisia, să își prezinte punctele de vedere și să transmită oferte de angajament sau orice alte informații în termen de 40 de zile de la data publicării prezentului aviz în Jurnalul Oficial al Uniunii Europene. Se atrage atenția asupra faptului că majoritatea drepturilor procedurale prevăzute în regulamentul de bază pot fi exercitate numai dacă părțile s-au făcut cunoscute în termenul menționat anterior.

(b) Audieri

Toate părțile interesate pot, de asemenea, să solicite audierea de către Comisie în același termen de 40 de zile.

6. Observațiile scrise, ofertele de angajament și corespondența

Toate observațiile și cererile părților interesate trebuie prezentate în scris (nu în format electronic, în lipsa unor dispoziții contrare) și trebuie să menționeze numele, adresa, adresa de e-mail, numerele de telefon și de fax ale părților interesate. Toate observațiile prezentate în scris, inclusiv informațiile solicitate în prezentul aviz, ofertele de angajament și corespondența părților interesate, furnizate cu titlu confidențial, vor avea înscrisă mențiunea „Limited” (5) („acces limitat”) și vor fi însoțite, în conformitate cu articolul 19 alineatul (2) din regulamentul de bază, de o versiune neconfidențială cu mențiunea „For inspection by interested parties” („versiune destinată consultării de către părțile interesate”).

Adresa Comisiei pentru corespondență este următoarea:

European Commission Directorate-General for Trade Directorate H Office: N-105 4/92 1049 Bruxelles/Brussel BELGIQUE/BELGIË Fax +32 22956505

7. Lipsa de cooperare

În cazul în care o parte interesată nu permite accesul la informațiile necesare, nu le furnizează în termenele prevăzute sau obstrucționează în mod semnificativ ancheta, se pot stabili concluzii pozitive sau negative pe baza datelor disponibile în conformitate cu articolul 18 din regulamentul de bază.

În cazul în care se constată că o parte interesată a furnizat informații false sau înșelătoare, informațiile nu sunt luate în considerare și se pot utiliza datele disponibile, în conformitate cu articolul 18 din regulamentul de bază. În cazul în care o parte interesată nu cooperează sau cooperează doar parțial și se utilizează datele disponibile, este posibil ca situația care rezultă să fie mai puțin favorabilă acelei părți decât în cazul în care aceasta ar fi cooperat.

8. Calendarul anchetei

În conformitate cu articolul 11 alineatul (5) din regulamentul de bază, ancheta va fi încheiată în termen de 15 luni de la data publicării prezentului aviz în Jurnalul Oficial al Uniunii Europene.

9. Prelucrarea datelor cu caracter personal

Se menționează faptul că toate datele cu caracter personal colectate pe parcursul prezentei anchete vor fi utilizate în conformitate cu Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (6).

10. Consilierul-audiator

De asemenea, se remarcă faptul că, în cazul în care părțile interesate consideră că întâmpină dificultăți în exercitarea dreptului lor la apărare, acestea pot solicita intervenția consilierului-audiator din cadrul DG Comerț. Acesta acționează în calitate de intermediar între părțile interesate și serviciile Comisiei, oferind, acolo unde este necesar, mediere privind aspectele de procedură care aduc atingere apărării intereselor părților respective în cadrul prezentei proceduri, în special cu privire la aspecte legate de accesul la dosar, confidențialitate, prelungirea termenelor și examinarea opiniilor exprimate în scris și/sau oral. Pentru mai multe informații și pentru coordonatele de contact, părțile interesate sunt rugate să consulte paginile web privind consilierul-audiator de pe site-ul DG Comerț (http://ec.europa.eu/trade).

(1) JO L 56, 6.3.1996, p. 1.

(2) JO L 199, 29.7.2005, p. 1.

(3) JO L 94, 8.4.2009, p. 1.

(4) JO L 47, 17.2.2006, p. 59.

(5) Aceasta înseamnă că documentul este destinat exclusiv utilizării interne. Documentul este protejat în temeiul articolului 4 din Regulamentul (CE) nr. 1049/2001 al Parlamentului European și al Consiliului privind accesul public la documentele Parlamentului European, ale Consiliului și ale Comisiei (JO L 145, 31.5.2001, p. 43). Este un document confidențial, în temeiul articolului 19 din regulamentul de bază și în temeiul articolului 6 din Acordul OMC privind punerea în aplicare a articolului VI din GATT 1994 (Acordul antidumping).

(6) JO L 8, 12.1.2001, p. 1.